**Goleuni**

**Luc 1:78-79**

*Oherwydd mae Duw yn dirion ac yn drugarog, ac mae ei oleuni ar fin gwawrio arnon ni o'r nefoedd.* *Bydd yn disgleirio ar y rhai sy'n byw yn y tywyllwch gyda chysgod marwolaeth drostyn nhw, ac yn ein harwain ar hyd llwybr heddwch.”*

Rydyn ni newydd ddarllen geiriau dyn o’r enw Sachareias. Yn Luc 1 fe gawn ni hanes Sachareias a’i wraig Elisabeth. Fe ddysgwn ni nifer o bethau am y ddau o’r bennod – roedd Elisabeth yn perthyn i Mair, mam Iesu. Roedden nhw’n byw mewn tref yng nghanol bryniau Jwda. Roedd Sachareias yn perthyn i deulu offeiriadol Abeia, ac roedd Elisabeth yn un o ddisgynyddion Aaron, brawd Moses. Roedd y ddau ohonyn nhw yn bobl dda yng ngolwg Duw, ac yn gwneud yn union fel roedd e'n dweud. Doedd Elisabeth ddim yn gallu cael plant ac roedd y ddau ohonyn nhw’n hen – mewn ‘gwth o oedran’ meddai cyfieithiad William Morgan.

Pam ein bod ni angen gwybod unrhyw beth am y pâr oedrannus yma?

Am mai nhw oedd rhieni Ioan Fedyddiwr. Roedd yr Hen Destament wedi cyhoeddi y byddai Ioan yn paratoi’r ffordd ar gyfer Iesu; fo oedd yr un a fyddai’n *gweiddi'n uchel:*

*“Cliriwch y ffordd i'r ARGLWYDD yn yr anialwch;*

*gwnewch briffordd syth i Dduw drwy'r diffeithwch! (Eseia 40:3)*

Er fod Sachareis yn perthyn i deulu offeiriadol, er ei fod o’n gwasanaethu yn y deml, er ei fod o’n ddyn duwiol a chywir, pan glywodd e neges Gabriel gwrthododd ei gredu! Be ddwedodd Gabriel oedd mor annhebygol? Dyma’r neges,

*“Mae Duw wedi clywed dy weddi. Mae Elisabeth dy wraig yn mynd i gael plentyn – dy fab di! Ioan ydy'r enw rwyt i'w roi iddo,**a bydd yn dy wneud di'n hapus iawn. A bydd llawer iawn o bobl eraill yn llawen hefyd am ei fod wedi'i eni.**Bydd e'n was pwysig iawn i'r Arglwydd Dduw. Fydd e ddim yn yfed gwin nac unrhyw ddiod feddwol, ond bydd wedi cael ei lenwi â'r Ysbryd Glân hyd yn oed cyn iddo gael ei eni.**Bydd yn troi llawer iawn o bobl Israel yn ôl at yr Arglwydd eu Duw.**Gyda'r un ysbryd a nerth a oedd gan y proffwyd Elias bydd yn mynd allan i gyhoeddi fod yr Arglwydd yn dod, ac yn paratoi'r bobl ar ei gyfer. Bydd yn gwella perthynas rhieni â'u plant,ac yn peri i'r rhai sydd wedi bod yn anufudd weld mai byw yn iawn sy'n gwneud synnwyr.”*

Roedd Sachareis wedi bod yn gweddïo am blentyn ac atebwyd ei weddi yn gadarnhaol. Ond am nad oedd o’n fodlon credu’r neges trawyd ef yn hollol fud am naw mis. Ar ôl genedigaeth ei fab cafodd ei allu i siarad yn ôl a dechreuodd foli Duw. Wrth iddo foli fe broffwydodd am ei fab,

*A thithau, fy mab bach, byddi di'n cael dy alw yn broffwyd i'r Duw Goruchaf;*

*oherwydd byddi'n mynd o flaen yr Arglwyddi baratoi'r ffordd ar ei gyfer. Byddi'n dangos i'w bobl sut mae cael eu hachub drwy i'w pechodau gael eu maddau.*

Mae Ioan 1:6-8 yn dweud mwy am waith Ioan,

*Duw oedd wedi anfon Ioan i roi tystiolaeth –**i ddweud wrth bawb am y golau, er mwyn i bawb ddod i gredu drwy'r hyn oedd yn ei ddweud.**Dim Ioan ei hun oedd y golau; dweud wrth bobl am y golau roedd e'n ei wneud.*

Roedd Sachareias yn gwybod mai nid ei fab e oedd ‘y golau’. Roedd e’n ymwybodol *bod goleuni ar fin gwawrio arnon ni o’r nefoedd.* Wedi iddo dyfu’n ddyn cyhoeddodd Ioan,

*Mae'r un sy'n dod ar fy ôl i yn bwysicach na fi. Roedd e'n bodoli o'm blaen i. Ynddo fe mae un fendith hael wedi cael ei rhoi yn lle'r llall – a hynny i bob un ohonon ni! Rhoddodd Moses Gyfraith Duw i ni; wedyn dyma rodd hael Duw a'i wirionedd yn dod i ni yn Iesu y Meseia. Does neb erioed wedi gweld Duw, ond mae'r Mab unigryw hwn (sy'n Dduw ei hun, gyda'r berthynas agosaf posib â'r Tad), wedi dweud yn glir amdano. (Ioan 1:15-18)*

Iesu oedd y *golau oedd ar fin gwawrio o’r nefoedd* pan ganodd Sachareias ei gân o foliant i Dduw. Iesu oedd y goleuni fyddai’n symud cysgod marwolaeth oddi ar y ddynoliaeth. Iesu oedd y ‘Tywysog Heddwch’ y proffwydodd Eseia amdano 700 mlynedd cyn iddo gael ei eni ym Methlehem.

Does dim rhaid i unrhyw un sy’n trystio yn yr Arglwydd Iesu ofni marwolaeth; does dim rhaid ofni’r tywyllwch a ddaw gyda phrofedigaethau a threialon bywyd; does dim rhaid ofni bywyd heb Dduw. Mae Duw yn *dirion a thrugarog,*

*Does ganddo ddim eisiau i unrhyw un fynd i ddistryw. Mae e am roi cyfle i bawb newid eu ffyrdd. (2 Pedr 3:9)*

Roedd Sachareias yn llawenhau a moli am ei fod wedi deall bod Iesu’r Meseia, gwir oleuni’r byd ar fin cael ei eni. Beth am i ninnau foli a diolch am Y Goleuni hefyd?

Ein Tad, (yn cynnwys aralleiriad o Salm 113)

Haleliwia! Molwn dy enw ei Harglwydd a’n Duw! Boed i dy enw gael ei fendithio, nawr ac am byth. Boed i dy enw gael ei foli drwy'r byd i gyd!

Ti sy'n teyrnasu dros yr holl genhedloedd!

Mae dy ysblander yn uwch na'r nefoedd. Does neb tebyg i ti, ein Duw!

Rwyt ti’n plygu i lawr i edrych ar y nefoedd a'r ddaear oddi tano.

Rwy ti’n codi pobl dlawd o'r baw, a'r rhai sydd mewn angen o'r domen sbwriel.

Rwy ti’n eu gosod i eistedd gyda'r bobl fawr, ie, gydag arweinwyr dy bobl.

Rwyt ti’n rhoi cartref i'r wraig ddi-blant, ac yn ei gwneud hi'n fam hapus. Haleliwia! Molwn di ein Tad, am dy gariad a’th amynedd. Molwn di am yrru dy fab i’r byd, y gwir oleuni, sy’n rhoi bywyd a heddwch i bobl.

Amen.